TREIT ขึ้นแท่นกองรีทใหญ่สุดในไทย สินทรัพย์ทะลุ 3.6 หมื่นลบ. หลังแผนรวบ 3 กองอสังหาฯ ฉลุย
TREIT ขึ้นแท่นกองรีทใหญ่สุดในไทย สินทรัพย์ทะลุ 3.6 หมื่นลบ. หลังแผนรวบ 3 กองอสังหาฯ TFUND-TLOGIS-TGROWTH ฉลุย
31 ต.ค. 2560

นายพีระพัฒน์ ศรีสุคนธ์ กรรมการผู้จัดการ บริษัท ไทคอน แมนเนจเม้นท์ จำกัด หรือ TMAN ในฐานะผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน หรือ TREIT (TICON Freehold and Leasehold Real Estate Investment Trust) เปิดเผยว่า ที่ประชุมผู้ถือหน่วยกองทุนรวมอสังหาริมทรัพย์ไทคอน (TFUND) กองทุนรวมอสังหาริมทรัพย์ทีพาร์คโลจิสติคส์ (TLOGIS) กองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท (TGROWTH) และผู้ถือหน่วยกองทรัสต์ TREIT เมื่อวันที่ 18-19 ต.ค.60 มีมติอนุมัติให้ดำเนินการแปลงสภาพจากกองทุนรวมเข้าสู่กองทรัสต์ TREIT
ด้วยจำนวนผู้เข้าร่วมออกเสียงกว่า 70% ของผู้ถือหน่วย ในแต่ละการประชุม โดย TREIT จะทำการรับโอนทรัพย์สินและภาระของกองทุนรวม TFUND, TLOGIS และ TGROWTH โดยแลกกับหน่วยทรัสต์ TREIT พร้อมเงินสดตามที่ได้รับการอนุมัติจากการประชุมวิสามัญครั้งที่ 1/2560
โดยบริษัทได้ทำการยื่นเรื่องต่อสำนักงานคณะกรรมการกำกับหลักทรัพย์ในวันที่ 20 ตุลาคม 2560 เพื่อขออนุมัติดำเนินการเพิ่มทุนของกองทรัสต์ TREIT ซึ่งภายหลังจากการแปลงสภาพแล้ว กองทรัสต์ TREIT จะมีขนาดใหญ่ขึ้นด้วยมูลค่าทรัพย์สินกว่า 32,000 ล้านบาท อันจะทำให้ได้รับประโยชน์จากการมีสภาพคล่องสูง ดึงดูดความสนใจจากนักลงทุนทั้งในและต่างประเทศ และการแปลงสภาพครั้งนี้จะช่วยกระจายความเสี่ยงที่ดีขึ้นจากการเพิ่มความหลากหลายของทรัพย์สินและลูกค้า
อีกทั้งเพิ่มความสม่ำเสมอของรายได้ด้วยจำนวนผู้เช่าที่เพิ่มมากขึ้น โดยกองทรัสต์ TREIT จะมีอสังหาริมทรัพย์ประเภทโรงงานและคลังสินค้า กระจายอยู่ใน 22 ทำเลที่ตั้ง ครอบคลุมทั้งสิ้น 7 จังหวัด ซึ่งเป็นแหล่งเศรษฐกิจและอุตสาหกรรมที่สำคัญของประเทศไทย
โดยปัจจุบันมีทรัพย์สินตั้งอยู่ในพื้นที่โครงการระเบียงเขตเศรษฐกิจภาคตะวันออก EEC และบริเวณโดยรอบกว่า 1.09 ล้านตารางเมตร และได้รับความสนใจจากนักลงทุนและผู้ประกอบการทั้งไทยและต่างชาติในการเข้ามาลงทุนในบริเวณดังกล่าวเป็นจำนวนมากอย่างต่อเนื่อง
นอกจากนี้การแปลงสภาพยังช่วยเพิ่มประสิทธิภาพและความคล่องตัวในการบริหารจัดการภายใต้ผู้จัดการกองทรัสต์เพียงรายเดียว รวมทั้งเพิ่มความสามารถในการกู้ยืมเงินในอนาคตได้ถึง 60% ของทรัพย์สินรวม เนื่องจากเป็นกองทรัสต์ที่มีความน่าเชื่อถือระดับ Investment Grade ซึ่งเปิดโอกาสให้สามารถลงทุนเพิ่มเติมในทรัพย์สินที่มีศักยภาพเพื่อเพิ่มผลตอบแทนให้แก่นักลงทุน
ทั้งนี้ที่ประชุมผู้ถือหน่วยกองทรัสต์ TREIT มีมติอนุมัติแผนในการลงทุนเพิ่มเติมภายหลังการรองรับการแปลงสภาพ โดยกองทรัสต์ TREIT มีความประสงค์ที่จะใช้สิทธิลงทุนในทรัพย์สินเพิ่มเติมของกลุ่มบริษัทไทคอนภายหลังการแปลงสภาพกองทุนรวมเป็นจำนวนไม่น้อยกว่า 3,500 ล้านบาท ด้วยวิธีการกู้เงินเพื่อมาซื้อทรัพย์สิน ซึ่งเป็นการใช้ประโยชน์จากการที่มีขนาดของกองทรัสต์ที่ขนาดใหญ่ขึ้นแทนการเพิ่มทุน
โดยภายหลังจากการลงทุนในทรัพย์สินเพิ่มเติมแล้ว จะทำให้กองทรัสต์ TREIT มีขนาดใหญ่ที่สุดในประเทศไทย ด้วยมูลค่าทรัพย์สินกว่า 36,000 ล้านบาท
“TMAN ขอขอบคุณผู้ถือหน่วยลงทุนทั้ง 4 กองที่มาร่วมประชุมและออกเสียงกันอย่างคับคั่ง โดยมอบความไว้วางใจ และให้โอกาสบริษัทฯ ได้ทำการแปลงสภาพกองจนสำเร็จลุล่วงด้วยดี ซึ่งบริษัทฯ มั่นใจว่า จะสามารถบริหารจัดการกองทรัสต์ TREIT ให้มีประสิทธิภาพที่ดีที่สุดยิ่งๆ ขึ้นไป และสามารถสร้างผลตอบแทนที่สม่ำเสมอและมีการเติบโตให้กับผู้ถือหน่วยลงทุน TREIT ต่อไปในอนาคตได้อย่างแน่นอน” นายพีระพัฒน์ กล่าว